Det Økonomiske og Sociale Udvalgs udtalelse om:

- »Kommissionens forslag til Rådets direktiv om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet«, og - »Kommissionens forslag til Rådets direktiv om ændring af direktiv 71/118/EØF, 72/462/EØF, 85/73/EØF, 91/67/EØF, 91/492/EØF, 91/493/EØF, 92/45/EØF og 92/118/EØF for så vidt angår tilrettelæggelse af veterinærkontrollen for tredjelandsprodukter, der føres ind i Fællesskabet« () (97/C 66/12)

Rådet for Den Europæiske Union besluttede den 14. juni 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Landbrug og Fiskeri, som udpegede Cornelius Scully til ordfører. Sektionen vedtog sin udtalelse den 5. november 1996.

Det Økonomiske og Sociale Udvalg vedtog på den 340. plenarforsamling af 27. og 28. november 1996, mødet den 27. november 1996, med 107 stemmer for, 1 stemme imod og 6 hverken for eller imod følgende udtalelse.

1. ØSU mærker sig, at Kommissionen i sit forslag fastsætter principperne for EF's politik vedrørende veterinærkontrollen for animalske produkter, der føres ind i Fællesskabet fra tredjelande, og især følgende:

- ingen sendinger fra tredjelande kan føres ind i EF uden at have været underkastet den krævede veterinærkontrol,

- alle sendinger underkastes veterinærkontrol af den kompetente myndigheds medarbejdere på embedsdyrlægens ansvar. Det kontrolleres, om sendingerne opfylder de krav, der stilles for at beskytte folke- og dyresundheden,

- veterinærkontrollen foretages på godkendte grænsekontrolsteder, som skal ligge i umiddelbar nærhed af indgangsstedet i EF,

- alle sendinger skal være ledsaget af et veterinærcertifikat eller af andre dokumenter, alt efter produktets art, bestemmelsessted osv., hvis kontrollen viser, at produkterne opfylder fællesskabsreglerne, kan de frit cirkulere inden for Fællesskabet.

2. ØSU udtrykker tilfredshed med Kommissionens forslag, men finder dog, at man i selve teksten - uden at henvise til de specifikke toldbestemmelser - bør præcisere, hvilken kompetence toldmyndighederne har, og hvorledes den aktivitet, de udøver, skal sammenkædes med veterinærmyndighedernes arbejde. Det bør udtrykkeligt fastslås, at de to myndigheder skal samarbejde, og at det udelukkende er toldmyndighederne, der skal føre tilsyn med frizoner, frilagre og toldoplag og ikke veterinærmyndighederne som forudset i forslaget til forordning.

3. ØSU mener følgende:

- man bør ikke betragte identitetskontrollen som en særskilt kontrol, men bør lade den indgå i den fysiske kontrol,

- for produkter, der ankommer til EF-grænsen uden at have EF som endeligt bestemmelsessted, bør der fastsættes regler for at sikre, at produkterne faktisk forlader EF igen,

- bestemmelsen om, at grænsekontrolstederne skal ligge i »et område, som er udpeget eller godkendt af toldmyndighederne«, risikerer at skabe betydelige praktiske vanskeligheder og påføre medlemsstaten yderligere udgifter, hvis denne nye bestemmelse gør det nødvendigt at flytte allerede eksisterende og fungerende faciliteter. Man må huske på, at der allerede er foretaget en betydelig tilpasning af de eksisterende strukturer, som fællesskabsorganerne i øvrigt har godkendt,

- det er ikke hensigtsmæssigt, at sundhedsoplysninger om produkter, der indføres fra tredjelande skal videresenderes via edb-systemet ANIMO, eftersom dette system udelukkende vedrører produkter, der handles inden for EF. For indførsel af produkter fra tredjelande har EU længe haft planer om at anvende det tilsvarende system SHIFT.

4. ØSU er enig i, at bestemmelserne bør gøres mere letlæselige, og benytter lejligheden til endnu en gang at opfordre til, at der snarest foretages en kodificering af de eksisterende bestemmelser for at gøre teksten klarere og lettere at forstå for brugerne.

Bruxelles, den 27. november 1996.

Tom JENKINS

Formand for Det Økonomiske og Sociale Udvalg

() EFT nr. C 245 af 23. 8. 1996, s. 24.